NELJANDA KOOSSEISU

MÄÄRUS

Haapsalu,			26. august 2005 nr 73

“Esmakordselt kooli mineva lapse
toetuse maksmise kord Haapsalu linnas”
kehtestamine

Juhindudes sotsiaalhoolekande seaduse § 23 lg 1, kohaliku omavalitsuse korralduse seaduse § 6 lg 1, § 22 lg 1 p 5, § 23, Haapsalu põhimääruse § 12 lg 1 p 5, § 62 ning haldusmenetluse seadusest, Haapsalu Linnavolikogu määrab:

1.	Kinnitada “Esmakordselt kooli mineva lapse toetuse maksmise kord Haapsalu linnas” (lisatud).
2.	Linnavolikogu kantseleil saata määrus avaldamiseks Riigikantseleile, ajalehele Lääne Elu ning korraldada määruse avaldamine Haapsalu veebilehel.
3.	Määrus jõustub avalikustamisega linnavolikogu kantseleis.
4.	Käesoleva määruse peale võib esitada halduskaebuse Tallinna Halduskohtule halduskohtumenetluse seadustikus sätestatud korras 30 päeva jooksul määruse jõustumisest.

Andres Ammas
Volikogu esimees

	LISA
KINNITATUD
Haapsalu Linnavolikogu
26.08.2005 määrusega nr 73

ESMAKORDSELT KOOLI MINEVA LAPSE TOETUSE
MAKSMISE KORD HAAPSALU LINNAS

I 	ÜLDSÄTTED

1.	Käesolev kord reguleerib toetuse maksmist Haapsalu linna peredele, kelle laps või lapsed lähevad esmakordselt kooli.

2.	Esmakordselt kooli mineva lapse toetus (edaspidi koolimineku toetus) on Haapsalu linna eelarvest makstav ühekordne sotsiaaltoetus, mille maksmine ei sõltu perekonna sissetulekutest.

3.	Koolimineku toetuse suurus määratakse igaks eelarveaastaks Haapsalu Linnavalitsuse poolt.

II	TOETUSE MÄÄRAMINE JA MAKSMINE

4.	Koolimineku toetust on õigus saada ühel lapsevanemal juhul, kui tema enda elukoht ja esmakordselt kooli mineva lapse elukoht on rahvastikuregistri andmetel Haapsalu linn.

5.	Kui lapsele on määratud kohtuotsuse alusel eestkostja või kohaliku omavalitsuse otsuse alusel hooldaja, makstakse lapse kooliminekutoetus välja eestkostjale või hooldajale.

6.	Koolimineku toetuse määramise ja maksmise otsustab linnavalitsuse sotsiaalkomisjon, kes tegutseb põhimääruse alusel, Haapsalu Linnavalitsuse haridus- ja kultuuriosakonna poolt esmakordselt kooliminevate laste kohta esitatud ja kontrollitud andmete alusel. Haridus- ja kultuuriosakonna poolt esitatavad andmed peavad sisaldama esmakordselt koolimineva lapse nime, tema ühe vanema nime ja rahvastikuregistris registreeritud elukoha aadressi ning kooli nime, kuhu laps õppima asub. Andmed esitatakse linnavalitsuse sotsiaalkomisjonile jooksva aasta 25. augustiks.

7.	Eestkostel ja hooldusel olevate ja esmakordselt kooli minevate laste osas esitab sotsiaalkomisjonile toetuse saajate kohta vajalikud andmed sotsiaal- ja tervishoiuosakond.

8.	Koolimineku toetuse määramise otsus tehakse linnavalitsuse sotsiaalkomisjoni poolt hiljemalt 14 päeva jooksul andmete laekumise päevast alates. Toetuse väljamaksmine toimub sotsiaalkomisjoni koosoleku protokollist tehtud väljavõtte ja toetust saavate isikute nimekirja alusel.

9.	Koolimineku toetus makstakse vastavalt vanema soovile välja sularahas isikut tõestava dokumendi alusel või kantakse toetuse saaja pangakontole hiljemalt 14 (neljateist) päeva jooksul peale sotsiaalkomisjoni otsuse tegemist.